Považská Bystrica 10. júna (TASR) Slovenskí hádzanári podľahli v sobotu v Považskej Bystrici v prvom zápase play off o postup na majstrovstvá sveta 2007 ...
Považská Bystrica 10. júna (TASR) Slovenskí hádzanári podľahli v sobotu v Považskej Bystrici v prvom zápase play off o postup na majstrovstvá sveta 2007 Maďarsku rozdielom triedy 24:33 a prakticky už pred odvetou, ktorú bude najbližšiu sobotu hostiť Szombathely (18.00) stratili nádej na postup na šampionát do Nemecka.
Vypredaná hala v Považskej Bystrici pripravila aktérom 16. vzájomného súboja v samostatnej ére na začiatok atmosféru podobnú majstrovskej eufórii meiestneho MŠK vo finále s Prešovom, no po šou so svetlometmi a prskavkami a úvodnom góle Tomáša Straňovského sa začala exhibícia maďarských hádzanárov. Hviezdami európskych veľkoklubov nabitý kolektív trénera Lászla Skaliczkého v prvom dejstve domácich úplne prevalcoval v obrane pohotovo odstavoval ostré spojky Hatalčíkovej družiny, v útoku si 209 cm vysoký gólový predátor z FC Barcelona László Nagy spoločne s Danielom Budayom z Veszprému robili, čo len chceli, všetko v maďarskej bránke istil Nándor Fazekas z nemeckého Lübbecke a na strane hostí ešte navyše stálo aj trochu šťastia pri odrazených loptách. V polovičke prvého dejstva Hatalčík zobral oddychový čas a vymenil štyroch hráčov na palubovke, no bez výrazného efektu. Náskok sebavedomých Maďarov rástol a nič sa na obraze hry nezmenilo ani po obrátke. Slováci naďalej pálili len z nepripravených pozícií a posielali tak na Fazekasa ďalšie chuťovky, na druhej strane sa ani jeden z dvojice slovenských gólmanov pôsobiacich v Maďarsku nedokázali uchytiť proti dobre známym strelcom a v 47. min už domáci prehrávali o jedenásť gólov a boli zrelí na uterák. V publiku už až do konca jasal iba sektor hostí a Slovákom sa takmer s istotou záverečnej sirény rozplynula nielen vidina postupu na šampionát storočia do Nemecka, ale i sľúbená postupová prémia 300.000 Sk zo strany Slovenského zväzu hádzanej. Osobitne trpkým dôkazom slovenskej nemohúcnosti bola najmä vyše dvojminútová presilovka o dvoch mužov dvanásť minút pred koncom, počas ktorej Maďari aj tak dva razy skórovali a zvyšok zápasu už pohodlne dohrávali s lavičkou.
SR Maďarsko 24:33 (8:15)
Zostavy a góly:
SR: Štochl, Meluš T. Straňovský 2, Kukučka 1, Mojzes, M. Valo 7, Tabačko 1, T. Mažár 1, Polakovič 4/2, Hlavtúr, M. Straňovský 5/2, Antl 3/2, Demovič.
Maďarsko: Fazekas, Tatai Buday 8/1, Ilyes 3, Császár 2, Mócsai 1, Gál 6, Ivancsik 3, K. Nagy, Tombor 2/2, Katzirz, L. Nagy 4, Gulyás, Harsányi 1, Vadkerti, Zubai 3.
Rozhodcovia: Lemme, Ullrich (obaja Nem.), vylúčenia: 2:6, 7m hody: 11/7 5/3, 1400 divákov.
Grék a Belgičanka vylepšili svetové výkony roka.